I sommerhalvåret ble plassen blant annet brukt til tivoli, mens den på vinterstid i 1890-årene ble brukt som byens fremste skøyteløpebane frem til Øya stadion stod ferdig i 1900. Trondhjems Skøiteklub etablerte skøytebane på Museumsplass i 1889 etter å ha flyttet fra banen ved den nærliggende Gassverktomta. Klubben arrangerte Norgesmesterskap på skøyter i årene 1895, 1897 og 1898 på denne banen. Den var for øvrig også treningsbane for Peder Østlund, som ble Norges første verdensmester på skøyter i 1898.